Auðunn rauði - Wikipedia, frjálsa alfræðiritið

# Auðunn rauði

### Úr Wikipediu, frjálsa alfræðiritinu

Auðunn rauði Þorbergsson (um 1250 – 1322) var biskup að Hólum 1313 – 1322.

Auðun var Norðmaður og var um tíma prestur á Þrándarnesi á Hálogalandi (skammt frá Harstad í Norður-Noregi). Hann varð síðar kórsbróðir við dómkirkjuna í Niðarósi, og varð brátt einn af forystumönnum kórsbræðra, t.d. í deilum við Jörund erkibiskup. Auðun var víðförull og fór oftar en einu sinni á fund páfa í Róm. Hann vann sig í álit hjá Noregskonungi og var lengi féhirðir Hákonar háleggs Magnússonar.

Auðun var vígður Hólabiskup 25. nóvember 1313. Hann kom til Íslands sumarið 1315 (að Seleyri í Borgarfirði) og reið norður til Hóla. Tók hann biskupsembættið föstum tökum, bæði hvað snerti fjármál og aga meðal kennimanna. Lenti hann brátt í deilum við helstu klerka í Hólabiskupsdæmi. Þrátt fyrir skamman tíma í embætti beitti hann sér fyrir ýmsum málum. Hann lét taka upp bein Guðmundar biskups góða og stuðlaði þannig að helgi hans. Um 1318 lét hann safna í bók máldögum (eignaskrám) kirkna í Hólabiskupsdæmi, og eru þeir kallaðir Auðunarmáldagar. Hann flutti með sér timburstofu frá Noregi, sem reist var á Hólum 1316–1317, síðar kölluð Auðunarstofa. Einnig lét hann smíða upp biskupsherbergin á staðnum. Sumarið 1320 fór Auðun til Noregs, m.a. til að tryggja hagsmuni sína í deilum við Íslendinga. Hann andaðist í Niðarósi 28. janúar 1322.

Helsta heimild um Auðun rauða er Lárentíus saga biskups.

## [breyta] Heimildir

- Þorsteinn Gunnarsson (ritstj.): Um Auðunarstofu, bls. 167-211.

Fyrirrennari:
Jörundur Þorsteinsson

Hólabiskup
(1313 – 1322)

Eftirmaður:
Lárentíus Kálfsson

Af „http://is.wikipedia.org../../../a/u/%C3%B0/Au%C3%B0unn_rau%C3%B0i.html“

Flokkar: Hólabiskupar | Fólk dáið árið 1322

##### Views

- Grein
- Spjall
- Núverandi útgáfa

##### Leit